”Scandare de lozinci de natură să incite la dezordine socială”: Amenzi de 500 de lei pentru protestatarii care au intrat în Parlament în timpul discursului Vioricăi Dăncilă

Doi dintre cei nouă protestatari care au protestat în holul Parlamentului pe 20 iunie au primit amenzi contravenționale de câte 500 de lei de la Poliție pentru ”acțiuni de protest contrare ordinii și liniștii publice”.

Traian Paparete, fondator al grupului de inițiativă #ActivArgeș, este unul dintre cei nouă protestatari care au intrat în Parlament în 20 iunie, chiar când premierul Viorica Dăncilă își susținea discursul în sala de plen și, pe un hol al clădirii, au scandat lozinci anti-PSD, anti-Dragnea și pro-Justiție.

Când au apărut paznicii pentru a-i evacua, protestatarii s-au așezat pe podea. Ei au intrat în Parlament grație grupului parlamentar USR. Protestatarii au părăsit Parlamentul în jurul orei 15.00, după ce premierul și-a încheiat discursul.

”Scandare de lozinci de natură să incite la dezordine socială” este unul dintre motivele amendării, potrivit procesului verbal postat de Traian Paparete pe Facebook.

Culmea este că în procesul verbal sunt trecute două sume: 500 de lei (amendă) și 50 de lei (Total amendă aplicată).

”Opriți abuziv pe trotuar la ieșirea din Parlament după ce am protestat timp de o oră împotriva abuzurilor făcute de către PSD-ALDE împotriva statului de drept și legitimați cu forța pentru că eram suspecți pentru tulburarea liniștii comuniștilor care au pus mâna pe putere”, a scris Traian Paparete pe Facebook.

Și Marian Raduna, un alt participant la protestul din 20 iunie din Parlament, a primit un proces verbal de amendă în plic.

”Au desfășurat acțiuni de protest contrare liniștii și ordinii publice prin scandări de lozinci de natura a incita la DEZORDINE SOCIALĂ. Carmencita ți-ai pus “ascultătorii” sa scrie și sa amendeze? Nu veți reuși…..”, a scris Raduna pe pagina sa de Facebook.

Foto: Protestatari în Parlament (sursa: Cristian Citre)